Prinses Charlotte van Cambridge (Charlotte Elizabeth Diana; geb. 2 Mei 2015 in Londen) is die tweede kind van prins William, Hertog van Cambridge, en sy vrou, Catherine, Hertogin van Cambridge. Sy is 'n kleindogter van prins Charles van die Verenigde Koninkryk en die vierde aanspraakmaker op die troon van koningin Elizabeth II ná haar oupa, pa en broer. Haar ouer broer, George Alexander Louis, is op 22 Julie 2013 gebore, en haar jonger broer, Louis Arthur Charles, op 23 April 2018, albei ook in Londen. Op 8 September 2014 het Clarence House aangekondig dat prins William en Catherine hul tweede kind verwag. Die aankondiging is in 'n persverklaring en op sosiale media gemaak. Die nuus het internasionale mediadekking en goeie wense van Britse politici ontvang, maar ook kritiek dat die hoeveelheid aandag oorbodig was. Daar is verwag dat die hertog en hertogin saam die Dickson Poon-universiteit van Oxford se China Centre-gebou by die Universiteit van Oxford op 8 September sou open, maar omdat die hertogin by Kensington-paleis vir oggendnaarheid behandel is, was sy nie in staat om die hertog te vergesel nie.